Бярозаўскі мясакансервавы камбінат

«Бярозаўскі мясакансервавы камбінат» — дзяржаўнае харчовае прадпрыемства Беларусі, заснаванае ў сакавіку 1978 года ў якасці Бярозаўскага мясакамбіната (Брэсцкая вобласць).

На 2023 год уключаў кансервавы, каўбасна-кулінарны і мясатлушчавы цэхі магутнасцю 100 000 слоікаў, 25 тонаў каўбасы і 120 тонаў мяса за змену адпаведна, а таксама халадзільнік на 4400 тонаў і хлебабулачную пякарню магутнасцю 350 кг вырабаў за змену. Дапаможныя збудаванні ўключалі аміячна-кампрэсарны цэх і кацельню, а таксама 7 участкаў: рамонтна-механічны і рамонтна-будаўнічы, электраўчастак, кантрольна-вымяральных прыбораў і аўтаматыкі (КВПіА), ацяплення і вентыляцыі, водазабеспячэння і водаадвядзення, аўтатранспартны. Сярод іншага, у Баранавічах дзейнічаў вытворчы цэх. «Бярозаўскі МКК» вырабляў мясныя кансервы і паўфабрыкаты, каўбасы і корм для жывёл, булкі і хлеб, а таксама бляшанкі. На прадпрыемстве дзейнічала праграмная платформа «Гедымін:Мясакамбінат» () на 150 аўтаматызаваных рабочых месцаў, якая аб’ядноўвала ў сабе перадзабойную базу, цэхі і маркіроўку вырабаў.

 Збытавая сетка 
На 2023 год фірмовы гандаль «Бярозаўскага МКК» ахопліваў 26 уласных крам «Мясны свет», з іх 10 у Бярозе і 3 у Баранавічах, па 2 у Брэсце і Івацэвічах, па адной у Мінску і Магілёве, Белаазёрску і Драгічыне, Каменцы і Косаве, Пружанах і Новых Засімавічах, а таксама ў Першамайскай. У сталіцы Расіі дзейнічала збытавое прадстаўніцтва.

 Вырабы 
На 2023 год Бярозаўскі мясакансервавы камбінат вырабляў:
 вараную і варана-вэнджаную, паўвэнджаную і субпрадуктную, сыравэнджаную і сыравяленую каўбасу;
 сасіскі і сардэлькі;
 брэзаолу і палачкі, суджук і чыпсы з ялавічыны, вяндліну і грудзінку, кумпяк і лапатку, паляндвіцу і філе, шыйку і шынку са свініны;
 смалец і шпік;
 крылы і тушкі куранят, бужаніну і бекон, рулет і рульку, руляду і рэбры, а таксама шчакавіну са свініны;
 мясную выразку і катлеты, катлетнае мяса і рагу, фарш і шашлык;
 пельмені «Сябрукі»;
 53 найменні стэрылізаваных кансерваў, у тым ліку з індычкі, качкі і кураня ў соусе, тушанай каніны і 14 з тушанай ялавічыны, тры з ялавічыны ў соусе і адно ў булёне, гуляш з ялавічыны і кашы з мясам, а таксама паштэты;
 вяндлінныя пастэрызаваныя кансервы, у тым ліку з ялавічыны;
 17 найменняў кармоў для катоў і сабак;
 мармуровыя стэйкі з ялавічыны.

 Гісторыя 
У лістападзе 1972 года ў Бярозе (Беларуская ССР) пачалі ўзводзіць мясакамбінат паводле праекта Мінскага аддзялення «Лендзіпрамясамалпраекта». Пад камбінат адвялі 20,2 гектараў зямлі. У 1975 годзе набылі халадзільнік на 4000 тоны мяса. У 1976 годзе запусцілі мясатлушчавы цэх магутнасцю 120 тона мяса за змену і 2-ю чаргу халадзільніка на 400 тонаў мяса. У 1977-м дабудавалі мясаперапрацоўчы цэх з выпускам 15 тонаў каўбасы за змену і 20 тонаў паўфабрыкатаў і фасаваных вырабаў пры агульнай магутнасці 45 тонаў перапрацаванага мяса ў змену. 16 сакавіка 1978 года міністр мясной і малочнай прамысловасці СССР С.Ф. Літвінаў падпісаў Указ № 9 аб увядзенні ў эксплуатацыю Бярозаўскага мясакамбіната магутнасцю 120 тонаў мяса і 15 тонаў каўбасы ў змену з халадзільнікам на 4400 тонаў.

У 1978 годзе дабудавалі кансервавы завод магутнасцю 100 000 слоікаў за змену, з іх 20 000 туб вяндлінных пастэрызаваных кансерваў, з халадзільнікам на 500 тонаў, а таксама літаграфскі цэх. Пасля гэтага прадпрыемства пераўтварылі ў Бярозаўскі мясакансервавы камбінат. У наступныя гады ўзвялі сталовую і пункт аховы здароўя, цяпліцу і 2 інтэрнаты, аздараўленчы лагер «Бярозка» і 12 жылых шматкватэрных дамоў для супрацоўнікаў камбіната. На 1996 год Бярозаўскі мясакансервавы камбінат выпускаў мяса і субпрадукты, каўбасы і паўфабрыкаты, стэрылізаваныя кансервы і пастэрызаваную вяндліну, харчовы тлушч і сухі корм, а таксама скураную сыравіну.

У маі 2001 года «Бярозаўскі МКК» пераўтварылі ў камунальнае ўнітарнае прадпрыемства. У 2002 годзе адкрылі хлебабулачную пякарню магутнасцю 350 кг вырабаў у змену. 29 снежня 2003 года прадпрыемства пераўтварылі ў адкрытае акцыянернае таварыства. У наступныя гады стварылі сетку ўласных фірмовых крам у Белаазёрску і Брэсце, Бярозе і Драгічыне, Івацэвічах і Кобрыне, Косаве і Пружанах. Сярод іншага, у Бярозе налічвалася 3 уласныя фірмовыя крамы і 3 павільёны.

 Кіраўнікі 
 Уладзімір Жуковіч (са снежня 2000 года)

 Крыніцы 

 Спасылкі 


Катэгорыя:Кампаніі Беларусі
Катэгорыя:Прадпрыемствы Бярозы
Катэгорыя:Мясная прамысловасць